**อารามวอรอเนตส์** (โรมาเนีย: *Mănăstirea Voroneț*) เป็นอารามสมัยกลางในเมืองกูราฮูมอรูลุย ประเทศโรมาเนีย เป็นหนึ่งในบรรดาอารามประดับจิตรกรรมที่โด่งดังทางตอนใต้ของภูมิภาคบูโควีนาในเทศมณฑลซูชาวา อารามสร้างขึ้นโดยชเตฟันมหาราชแห่งมอลเดเวียในปี 1488 สร้างแล้วเสร็จใน 3 เดือน 3 สัปดาห์ให้หลัง เพื่อฉลองชัยชนะในยุทธการที่วัสลุย อารามมักได้รับการขนานนามว่าเป็น "โบสถ์น้อยซิสทีนแห่งตะวันออก" ด้วยงานจิตรกรรมฝาผนังบนผนังด้านนอกของโบสถ์ งานจิตรกรรมปูนเปียกที่วอรอเนตส์ใช้สีน้ำเงินเฉดหนึ่งเป็นหลัก เฉดสีน้ำเงินนี้กลายมาเป็นที่รู้จักในชื่อ "น้ำเงินวอรอเนตส์" (*albastrul de Voroneț*)

โบสถ์นี้เป็นหนึ่งในโบสถ์ประดับจิตรกรรมแห่งมอลเดเวียที่ได้รับการขึ้นทะเบียนเป็นแหล่งมรดกโลกของยูเนสโก

ประวัติศาสตร์
-------------

ไม่เป็นที่ทราบแน่ชัดถึงอายุของอารามตั้งแต่หลังแรก ตำนานบอกเล่าว่ากษัตริย์ชเตฟันมหาราช เมื่อครั้นประสบปัญหาคุกคามจากชาวเติร์กได้เดินทางมาพบกับฤๅษีดานียิล (*Daniil Sihastrul*) ที่อารามในวอรอเนตส์เพื่อขอคำแนะนำ ดานียิลบอกให้ชเตฟันอย่ายอมแพ้ในการศึกครั้งนี้ ครั้นได้รับชัยชนะแล้ว ให้สร้างอารามขึ้นที่วอรอเนตส์เพื่ออุทิศแด่นักบุญจอร์จ จารึกเหนือทางเข้าเดิมของโบสถ์นักบุญจอร์จ จุดที่ปัจจุบันเป็นพื้นที่นอกโถงทางเข้า (exonarthex) มีจารึกไว้ว่า: "ข้าพเจ้า ขุนศึกชเตฟัน ด้วยความเมตตากรุณาของพระเจ้า ผู้ครองมอลเดเวีย บุตรของบอกดัน ได้เริ่มก่อสร้างอารามแห่งวอรอเนตส์ขึ้น เพื่อถวายเกียรติแด่นักบุญจอร์จผู้ศักดิ์สิทธิ์และเลื่องชื่อ ผู้เป็นผู้พลีชนม์ที่กล้าหาญ..."

ในปี 1547 กรีกอรีเย รอชกา มุขนายกมหานครแห่งมอลเดเวีย ได้สร้างพื้นที่นอกโถงทางเข้าขึ้นที่ปลายฝั่งตะวันตกของโบสถ์ และมีคำสั่งให้ประดับตกแต่งผนังภายนอกของโบสถ์ด้วยจิตรกรรมฝาผนัง ตามที่มีบันทึกไว้บนประตู

วอรอเนตส์กลายมาเป็นที่รู้จักในฐานะสำนักอักษรวิจิตร ที่ซึ่งนักบวชเดินทางมาเรียนเพื่ออ่าน เขียน และแปลเอกสารทางศาสนา สำนักของวอรอเนตส์ได้ผลิตไบเบิลฉบับแปลเป็นโรมาเนียสองฉบับที่เป็นที่รู้จักดี คือ *Codicele Voronețean* ค้นพบในปี 1871 และ *Psaltirea Voronețeană* ค้นพบในปี 1882 ปัจจุบันเป็นสมบัติเก็บรักษาไว้ที่บัณฑิตยสถานโรมาเนีย

อารามถูกทิ้งร้างในหลังปี 1775 เมื่อราชรัฐของฮาพส์บวร์คผนวกตอนเหนือมอลเดเวียเข้ากับตนเอง ชุมชนสังฆะได้กลับมาสู่อารามอีกครั้งในปี 1991 และมีการพัฒนา ก่อสร้างถาวรวัตถุในโบสถ์เรื่อยมา

อ้างอิง
-------

1. 1 2  Sandberg-Diment, Erik (June 21, 1998). "Artistic Route Through Romania". *New York Times*.
2. ↑  Ciortescu, Ramona (2015-10-24). "Voronet Monastery, The Sistine Chapel Of The East". *Romania Journal.ro*. สืบค้นเมื่อ 2023-02-11.
3. ↑  "UNESCO World Heritage List: Churches of Moldavia". *UNESCO World Heritage Center*. สืบค้นเมื่อ 28 November 2013.
4. ↑  Neculce, Ion. "O sama de cuvinte". *Letopiseţul Ţării Moldovei* [*Chronicle of Moldavia*] (ภาษาโรมาเนีย). สืบค้นเมื่อ 3 December 2013.
5. 1 2 3  Simionovici, Elena (2001). *The sacred monastery of Voronet*. แปลโดย Ligia Doina Constantinescu. Sibiu: Thausib. ISBN 973-97726-7-6.

* Kocój E. Świątynie, postacie, ikony. Malowane cerkwie i monastyry Bukowiny Południowej w wyobrażeniach rumuńskich, Kraków 2006, Wydawnictwo Uniwersytetu Jagiellońskiego, ss. 444, 120 pf,

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **อารามวอรอเนตส์**

* 360° panoramic images from Voroneț Monastery
* Romania's Painted Churches
* Photos from Romania : Monastery Voroneț
* Photos of Mănăstirea Voroneț
* Voroneț
* The Holy Monastery of Voroneț Romania's National Institute for Research and Development in Informatics
* Bucovina - Treasures and Tranquillity
* The Voroneț Monastery Rural Tourism in Romania
* Voroneț Monastery

| ฐานข้อมูลการควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| นานาชาติ | 
* VIAF

 |
| ประจำชาติ | 
* อิสราเอล
* สหรัฐ
* เช็กเกีย

 |